

**REPUBLIKA E SHQIPËRISË**

**MINISTRIA E FINANCAVE DHE EKONOMISË**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**PROGRAM ORIENTUES PËR PROVIMET PËRFUNDIMTARE**

**KUALIFIKIMI PROFESIONAL “SIGURIME”**

**(Niveli IV në KSHK)**

**TIRANË, 2022**

**Programi orientues** për provimet përfundimtar për Kualifikimin Profesional **“Sigurime”, Niveli IV** përmban kompetencat më të rëndësishme dhe më përfaqësuese për këtë Kualifikim, të trajtuara në modulet e detyruara të praktikës profesionale në klasën e 12-të dhe të 13-të, që i përket këtij niveli sipas Skeletkurrikulit përkatës.

Ky program i ndihmon nxënësit të përqendrohen në ato kompetenca profesionalë që qëndrojnë në themel të profesionit për këtë nivel kualifikimi. Programi ndihmon, gjithashtu, edhe mësuesit për organizimin e punës për përsëritjen dhe kontrollin përfundimtar të arritjeve të nxënësve.

Gjatë punës me këtë program kujdes duhet t’i kushtohet përvetësimit të kompetencave themelore për këtë nivel kualifikimi, të cilat bëjnë të mundur integrimin e nxënësit/es në botën e punës.

Gjatë përgatitjes së nxënësve për provimin përfundimtar, është e rëndësishme që herë pas here instruktorët të zhvillojnë testime të nxënësve me teste praktik që mund t’i hartojnë vetë. Gjatë hartimit të përmbajtjes së tyre duhen mbajtur parasysh kompetencat e përfshira në këtë program, si edhe udhëzimet për vlerësimin e nxënësve.

1. **Lista e kompetencave profesionale** për të cilat duhet të vlerësohen nxënësit**, detyrat e punës** dhe **pikët** për secilën kompetencë:

|  |  |  |  |
| --- | --- | --- | --- |
| **Nr** | **Kompetencat profesionale** | **Detyrat e punës** | **Pikët** |
| 1. | Të plotësojë dokumentet bazë për regjistrimin e agjencisë së sigurimit. | **Detyra 1:** Plotësimi i dokumenteve për regjistrimin e agjencisë së sigurimit. | 5 |
| 2. | Të kryejë shitjet për produkte jete dhe jo-jete. | **Detyra 2**: Shitja e produkteve të jetës dhe jo-jetës. | 10 |
| 3. | Të kryejë blerjen e produkteve për mbulimin e dëmeve të të siguruarve. | **Detyra 3:** Blerja e produkteve për mbulimin e dëmeve. | 5 |
| 4. | Të kryejë procedurat për mbulimin e dëmit dhe dëmshpërblimin e tij. | **Detyra 4:** Mbulimi i dëmit dhe dëmshpërblimi i tij. | 10 |
| 5.  | Të kryejë llogaritjen e çmimit të primeve për produktet e ofruara  | **Detyra 5:**. Llogaritja e çmimit të primeve. | 30 |
| 6. | Të kryejë llogaritjen e veprimeve që lidhen me punën dhe personelin si dhe kontabilizimet për veprimet e kryera në agjencinë e sigurimeve (kontabilizimet për veprimet e krijimit të agjencisë së sigurimeve dhe veprimet lidhur me punën dhe personelin) | **Detyra 6:** Llogaritja e veprimeve që lidhen me punën dhe personelin si dhe kontabilizime të veprimeve të kryera në agjencinë e sigurimeve. | 40 |
| **Shuma** | **100** |

**b) Skema e vlerësimit me nota:**

|  |  |
| --- | --- |
| **Pikët e fituara** | **Notat** |
| **0 - 40** | **4** |
| **41 - 50** | **5** |
| **51 - 60** | **6** |
| **61 - 70** | **7** |
| **71 - 80** | **8** |
| **81 - 90** | **9** |
| **91 - 100** | **10** |

**Shënime:**

* Provimi praktik do të realizohet me anë të metodës së vlerësimit të nxënësve me“***detyra pune***”, në mjedise të simuluara në zyrën e firmës ushtrimore.
* Koha për realizimin e **të gjitha detyrave** duhet të jetë jo më shumë se 3 orë, në përputhje kjo me Rregulloren e Zhvillimit të Provimeve Përfundimtare në fuqi.

 Në vlerësimin e kompetencave profesionale rekomandohet t’i lihet hapësirë për vlerësime dhe bashkëbisedimit profesional ndërmjet komisionit dhe nxënësit, pasi ai është element i rëndësishëm i secilës prej kompetencave të listuara. Rekomandohet të përgatiten paraprakisht pyetje, të cilat mund të përdoren gjatë këtij bashkëbisedimi.

* Për çdo detyrë komisioni duhet të përgatisë udhëzuesin e përmbushjes për nxënësit, ku do të jepen hapat për realizimin e detyrave përkatëse. Vlerësimi të kryhet duke hartuar më parë një listë kontrolli, duke vendosur pikët në varësi të peshës (rëndësisë) për secilën kompetencë ose elementë të kompetencës profesionale.
* Për çdo detyrë, komisioni i vlerësimit duhet të përgatisë instrumentet përkatëse të vlerësimit sipas kompetencave profesionale. Instrumenti i vlerësimit për secilën detyrë duhet të përfshijë të gjitha hapat e realizimit të saj. Instrumenti i vlerësimit duhet të përfshijë në përmbajtjen e tij edhe kritere për vlerësimin e kompetencave kyçe profesionale si vetëkontrolli, përgjegjshmëria, manifestimi i guximit, angazhimi fizikisht, mendërisht dhe emocionalisht në kryerjen e detyrave të ndryshme.

**Detyra 1** -“**Plotësimi i dokumenteve për regjistrimin e agjencisë së sigurimit**.”

Kjo detyrë realizohet në mjediset e zyrave mësimore. Nxënësit në mënyrë individuale pasi shohin të dhëna paraprake në lidhje me një agjenci sigurimi duhet të plotësojnë dokumentet bazë( akt themelimi, statut) për regjistrimin e saj në QKB. Nxënësit i vihen në dispozicion formularë të gatshëm të QKB.

Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

**Detyra 2 - ”Shitja e produkteve të jetës dhe jo-jetës”.**

Kjo detyrë konsiston në hartimin e kërkesave për oferta, marrjen e ofertave dhe vlerësimin e tyre, dërgimin e konfirmimeve të ofertave, marrjen e faturave, kontrollin dhe pranimin e tyre. Për realizimin e detyrës anëtarët e komisionit të provimit duhet të vënë në dispozicion të nxënësve të gjithë dokumentacionin e nevojshëm, në formën e formularëve model, të cilët do të plotësohen më pas nga nxënësit.

Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

**Detyra 3** – “**Blerja e produkteve për mbulimin e dëmeve**”.

Kjo detyrë ka si objektiv përfundimtar plotësimin e aktmarrëveshjes së ri-sigurimit. Nxënësit do t’i vihet në dosje një aktmarrëveshje ri-sigurimi dhe disa të dhëna nëpërmjet të cilave do të bëjë plotësimin.

Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

**Detyra 4 –** **“Mbulimi i dëmit dhe dëmshpërblimi i tij”**.

Për realizimin e kësaj detyre nxënësit i vihen në dispozicion të dhëna dhe dokumente që kanë të bëjnë me aktin e vlerësimit për dëmin e ndodhur, faturën e shitjes si dhe urdhërxhirimin.

Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

**Detyra 5 -** **“Llogaritja e çmimit të primeve**”.

Kjo detyrë ka si objektiv përfundimtar llogaritjen e çmimit. Kjo llogaritje kryhet nga çdo nxënës për të paktën **një** **produkt sigurimi** (TPL, Kasko, kartoni jeshil etj) që agjencia e sigurimit mund të ofrojë. Nxënësve u jepen të dhënat e nevojshme si : numri i saktë i mjeteve, individëve apo ndërtesave/aseteve, etj që janë objekt sigurimi. Në bazë të të dhënave nxënësi duhet të ndjekë hapat për llogaritjen e çmimit të primit (llogaritjen e primit të pastër, llogaritjen e primit neto, llogaritjen e primit kontraktual, llogaritjen e primit të faturuar dhe në fund plotësimin e kontratës së sigurimit).

Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

**Detyra 6 -** **“Llogaritja e veprimeve që lidhen me punën dhe personelin si dhe kontabilizime të veprimeve të kryera në agjencinë e sigurimeve**”.

Kjo detyrë mund të realizohet duke simuluar një situatë në lidhje me veprimtarinë e një agjencie sigurimi. Nxënësit duhet t’i jepen të dhëna për të plotësuar listë pagesën dhe listën e kontributeve të sigurimeve shoqërore duke llogaritur paraprakisht pagën ditore për efekt raporti mjekësor, llogaritjen e pagës së ditëve me raport, llogaritjen e ditëve që paguhen nga sig shoqërore, ndalesën për sigurimet shoqërore/shëndetësore, TAP dhe pagën neto. Detyra do të realizohet duke vendosur në dosje të çdo nxënësi një bilanc fillestar të krijimit të agjencisë dhe librin e madh. Në dokumentet e mësipërme nxënësi gjen të pasqyruara vlerat përkatëse dhe vijon me kontabilizimet e veprimeve të kryera në agjencinë e sigurimeve( të krijimit të agjencisë, të shitjes, blerjes, pagesave, arkëtimeve dhe veprimeve që lidhen me punën dhe personelin, në agjencinë e sigurimit).

Nxënësit vlerësohen me listë kontrolli e cila hartohet nga komisioni i provimit dhe duhet të përmbajë të gjitha hapat e procedurës së realizimit të kësaj detyre. Kjo listë kontrolli mund të përmbajë edhe kritere për vlerësimin e kompetencave kyçe profesionale.

Duke qenë se kjo detyrë përmban më shumë kompetenca duhet të ketë peshën më të madhe të pikëve.